SKRIFTLIG FORESPØRGSEL E-1121/00

af Bart Staes (Verts/ALE) til Kommissionen

(11. april 2000)

Om: Hvidbog om fødevaresikkerhed og en europæisk fødevaremyndighed

I januar 2000 offentliggjorde Kommissionen sin hvidbog om fødevaresikkerhed (KOM(1999) 719). Kapitel 4 vedrører oprettelse af en europæisk fødevaremyndighed. Kapitel 5 omhandler lovgivningen om fødevaresikkerhed.

Fødevaremyndigheden rådgiver, indsamler oplysninger og giver meddelelse om risici, men har ikke nogen lovgivningsmæssig eller regulerende beføjelser. I krisesituationer træffer Kommissionen, som også fortsat er ansvarlig for tilsyn med kontrollen, foranstaltninger. Den europæiske fødevaremyndighed skal samarbejde med nationale organer og skal i denne forbindelse spille en ledende rolle. Den får imidlertid ingen beføjelser, hvis der foreligger forskel i opfattelse.

Primær EU-lovgivning vedtages af Rådet og Europa-Parlamentet. Kommissionen og de retsaktsudstedende komitéer er ansvarlige for uddelegeret lovgivning, som er baseret på den primære lovgivning. EU-traktaten tillader ikke, at en uafhængig myndighed som den foreslåede europæiske fødevaremyndighed får beføjelser med hensyn til uddelegeret lovgivning.

1. Er Kommissionen af den opfattelse, at den europæiske fødevaremyndighed på længere sigt skal have beføjelse til at fastslå uddelegeret lovgivning, f.eks. hvad angår tilladelsen af novel foods og fastsættelsen af maksimale reststoffer for pesticider og forurenende stoffer?

2. Har Kommissionen iværksat foranstaltninger for at sørge for, at den europæiske fødevaremyndighed får beføjelsen med hensyn til uddelegeret lovgivning? a) I bekræftende fald, hvilke initiativer er allerede truffet, og hvilke yderligere skridt vil Kommissionen tage for at sørge for, at den europæiske fødevaremyndighed får beføjelse til uddelegeret lovgivning? b) I benægtende fald, er Kommissionen imod, at den europæiske fødevaremyndighed får tildelt beføjelse med hensyn til uddelegeret lovgivning, og hvilke argumenter anfører den i denne forbindelse?

Samlet svar afgivet på Kommissionens vegne af David Byrne på skriftlige forespørgsler E-1121/00, E-1124/00, E-1126/00, E-1129/00, E-1130/00, E-1131/00, E-1132/00, E-1135/00, E-1136/00, E-1137/00, E-1138/00 og E-1139/00

(8. juni 2000)

Kommissionen har i hvidbogen om fødevaresikkerhed(1) anført de generelle retningslinjer, den regner med at vedtage for den fremtidige oprettelse af en europæisk fødevaremyndighed, og Kommissionen har opfordret alle involverede parter til at medvirke og bidrage til debatten i høringsfasen. Til mange af de punkter, det ærede parlamentsmedlem har omtalt, har Kommissionen endnu ikke endeligt udarbejdet forslag eller fastlagt enkelthederne for arbejdsmetoden, da den ikke har haft lejlighed til at gennemgå de synspunkter, der er kommet frem under høringen.

Med hensyn til spørgsmålet om beføjelser fastslås det derimod i hvidbogen, at evaluering af risici, indsamling af data og oplysninger til forbrugerne om de områder, der falder ind under myndighedens beføjelser, skal høre ind under den europæiske fødevaremyndigheds opgaver. Kommissionen mener, at man på nuværende tidspunkt af juridiske grunde og af hensyn til det demokratiske ansvar ikke kan forsvare en overførsel af lovgivningsbeføjelser til en uafhængig institution. Ikke desto mindre bør en fremtidig udvidelse af denne myndigheds beføjelser overvejes på baggrund af erfaringerne med denne myndigheds arbejde og den tillid, som denne myndighed kan have opnået, uden at man udelukker, at det eventuelt bliver nødvendigt at ændre traktaten.

(1) KOM(1999) 719 endelig udg.